故人張達明徴餉舒朮将以古句次韵酬之
作者：程俱
朝代：宋

paragraphs: 憶官古龍舒，妙境開禹甸。
潄流探九井，曳屐窮四面。
借居龍溪上，窗戶列巖巘。
客懷劇棼絲，撩亂不可剪。
時時出登臨，款段勝屈産。
如持古神搥，破此牢愁鍵。
地靈多草木，灌蔓森秀軟。
嘗聞左宫仙，蘂笈發珍瑑。
摛辭敘山精，豐綺信無㥏。
幾尋青冥劚，時作芙蓉搴。
雲琅未云剖，月醴忽以泫。
回觀豨苓輩，市積空𡾰嵼。
至今阿連功，焜燿華陽典。
寧當柙而藏，正恐知者鮮。
豈同西一方，但取一笑莞。
力驅三彭仇，况比黄金腆。
芳腴散靈柔，坐使百疴遣。
故人山中來，雅素過何點。
應知藜莧腹，豈復禁茗碗。
輕翔不可獨，分送勤折簡。
新詩出強韻，趣步不容挽。
微吟復小啜，氣味清而婉。
何須養生論，藥石問中散。